31972R2743
L 291/144
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2743/72 НА СЪВЕТА
от 19 декември 1972 година
за изменение на Регламент (ЕО) № 2821/71 за прилагането на член 85, параграф 3 от Договора относно категориите споразумения, решения и съгласувани практики
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за присъединяване на нови държави-членки към Европейската икономическа общност и Европейска общност за атомна енергия, подписан на 22 януари 1972 г., и по-специално член 153 от Акта, приложен към него,
като взе предвид предложението на Комисията,
като има предвид, че Регламент (ЕО) № 2821/71 на Съвета (1) от 20 декември 1971 г. за прилагане на член 85, параграф 3 от Договора за категории споразумения, решения и съгласувани практики изисква изменения, които да отговарят на тези, направени в Регламент (ЕИО) № 19/65, изменения, които са посочени в приложение I към Акта за присъединяване, така че споразуменията, които в резултат на присъединяването влизат в обхвата на член 85 от Договора за създаване на Европейската икономическа общност, може да се възползват от освобождаването от забраната, посочена в параграф 1 от въпросния член,
ПРИЕ НАСТОЯЩИЯ РЕГЛАМЕНТ:
Член 1
Член 4 от Регламент (ЕИО) № 2821/71 се изменя, както следва:
1.
В края на параграф 1 се добавя следното:
„Регламент, приет съгласно член 1, може да постановява, че забраната, уредена в член 85, параграф 1 от Договора, няма да се прилага за период, определен в същия регламент, за споразумения и съгласувани практики, които са съществували към датата на присъединяване и които, в резултат на присъединяването, попадат в обхвата на член 85 и не отговарят на условията, посочени в член 85, параграф 3.“
2.
Параграф 2 се допълва, както следва:
„Параграф 1 се прилага за тези споразумения и съгласувани практики, които в резултат на присъединяването попадат в обхвата на член 85, параграф 1 от Договора и за които съгласно членове 5 и 25 от Регламент № 17 е задължителна нотификация преди 1 юли 1973 г. само ако нотификацията е била подадена преди тази дата.“
Член 2
Настоящият регламент влиза в сила от присъединяването.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 1972 година.